รายงานการกำกับดูแลกิจการของคณะกรรมการตรวจสอบ เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอุดม วิชยาภัย
เป็นประธานฯ นายชนินทร์ รุนสำราญและนายอัศวิน คงสิริ เป็นกรรมการฯ

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
ซึ่งรวมถึงการสอบทานการจัดทำและการเปิดเผยข้อมูลในรายงานทางการเงินที่เสนอต่อผู้ถือหุ้น
นักลงทุนและบุคคลภายนอก
ให้แสดงผลการดำเนินงานและฐานะทางการเงินโดยถูกต้องตามควรในสาระสำคัญตามมาตรฐานการบัญชีที่รับรองโดยทั่วไป
ดูแลให้บริษัทฯ มีระบบการควบคุมภายในและกระบวนการกำกับดูแลที่มีประสิทธิภาพและโปร่งใส
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการป้องกันไม่ให้เกิดความขัดแย้งทางผลประโยชน์ระหว่างบุคคลที่เกี่ยวโยงกัน
และมีหน้าที่ในการคัดเลือกและเสนอความเห็นแต่งตั้งผู้สอบบัญชีของบริษัทฯ

ในรอบปี 2547
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรมการของบริษัทฯ
โดยได้มีการประชุมร่วมกันรวม 4 ครั้ง
พร้อมทั้งได้เชิญผู้ตรวจสอบภายในและผู้สอบบัญชีเข้าประชุมร่วมด้วยในวาระที่เกี่ยวข้อง
โดยมีสาระสำคัญของงานที่ได้ปฏิบัติไปพอสรุปได้ดังนี้

1.  ทำการสอบทานรายงานทางการเงินของบริษัทฯ
    ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

2.  ทำการพิจารณาคัดเลือกเสนอแต่งตั้งผู้สอบบัญชีของบริษัทฯ และกำหนดค่าตอบแทน

3.  ร่วมหารือกับผู้สอบบัญชี ถึงการปฏิบัติงานและขอบเขตการดำเนินงาน
    สอบทานแผนการตรวจสอบ
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการสอบบัญชี

4.  พิจารณาแต่งตั้งผู้ตรวจสอบภายใน ในปี 2547
    คณะกรรมการตรวจสอบได้เปลี่ยนตัวผู้ตรวจสอบภายในจากบริษัท เอินส์ท แอนด์ ยัง
    คอร์ปอเรท เซอร์วิสเซส จำกัด เป็นบริษัท เคพีเอ็มจี ภูมิไชย ที่ปรึกษาธุรกิจ จำกัด
    เพื่อให้เกิดความเป็นอิสระอย่างแท้จริงระหว่างงานตรวจสอบภายในและงานสอบบัญชีที่ในปัจจุบันบริษัทฯ
    ไว้ว่าจ้างบริษัทสำนักงาน เอินส์ท แอนด์ ยัง จำกัด เป็นผู้สอบบัญชี
    แม้ว่าในขณะนี้จะยังไม่มีกฎข้อห้ามไว้ก็ตาม
    นอกจากนี้ยังให้ความเห็นชอบแผนการตรวจสอบภายในประจำปี 2547
    ที่ได้ประเมินความเพียงพอและประสิทธิผลของระบบการควบคุมภายในของงานด้านเทคโนโลยีสารสนเทศ
    รวมถึงการรับทราบรายงานผลการตรวจสอบและติดตามผลการปรับปรุงแก้ไขตามข้อเสนอแนะเพื่อให้ระบบการควบคุมภายในมีประสิทธิภาพและประสิทธิผลดียิ่งขึ้น

5.  ร่วมกับผู้ตรวจสอบภายในทำการประเมินความเพียงพอและความเหมาะสมของระบบการควบคุมภายใน
    ที่ครอบคลุมถึงเรื่อง องค์กรและสภาพแวดล้อม การบริหารความเสี่ยง
    การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
    และระบบการติดตาม

6.  ทำการสอบทานการปฏิบัติตามข้อกำหนดและกฎหมายต่างๆ
    ที่เกี่ยวข้องกับการดำเนินธุรกิจของบริษัทฯ

7.  ทำการสอบทานรายงานธุรกรรมกับกิจการที่เกี่ยวข้องกัน

คณะกรรมการตรวจสอบมีความเห็นว่าในปีที่ผ่านมา บริษัทฯ มีระบบการกำกับดูแลกิจการที่ดี
มีระบบการควบคุมภายในและการบริหารความเสี่ยงที่มีประสิทธิผลเพียงพอ
มีการจัดทำบัญชีและรายงานทางการเงินให้เป็นไปตามตามมาตรฐานทางบัญชีและมีการเปิดเผยข้อมูลในงบการเงินอย่างเพียงพอทันเวลา
นอกจากนี้บริษัทฯ ยังได้ปฏิบัติงานตามกรอบของกฎหมายและข้อกำหนดที่เกี่ยวข้อง
ตลอดถึงการทำธุรกรรมกับกิจการที่เกี่ยวข้องกันนั้น ก็มีการเปิดเผยข้อมูลอย่างครบถ้วนและยุติธรรม
ไม่มีข้อบ่งชี้หรือข้อสังเกตอื่นใดที่ส่อถึงความผิดปกติ

คณะกรรมการตรวจสอบได้เสนอคณะกรรมการบริษัทฯ
ให้เสนอต่อที่ประชุมสามัญประจำปีผู้ถือหุ้นแต่งตั้งนางสาววิสสุตา จริยธนากร และ/หรือ
นางสาวสุมาลี รีวราบัณฑิต และ/หรือ นางสาวรุ้งนภา เลิศสุวรรณกุล จากบริษัทสำนักงาน เอินส์ท
แอนด์ ยัง จำกัด เป็นผู้สอบบัญชีบริษัทฯ สำหรับปี 2548 โดยขอให้กำหนดค่าตอบแทนเป็นเงิน
585,000 บาท เพิ่มขึ้นจากปี 2547 จำนวน 25,000 บาท หรือ 4.5 เปอร์เซ็นต์

____________________________

(นายอุดม วิชยาภัย)

ประธานคณะกรรมการตรวจสอบ

วันที่ 11 กุมภาพันธ์ พ.ศ. 2547